»HDZ je spreman s ekipom mlađih ljudi, koji nemaju veze sa Sanaderom, i umjerenije su struje, voditi novu vladu zajedno s Mostom«, rekao nam je sinoć jedan član Predsjedništva HDZ-a, koji nas uvjerava da je Karamarko »spokojan« jer mu je glavni cilj dolazak HDZ-a na vlast

ZAGREB Glavni odbor SDP-a jučer je poslao odbijenicu Mostu na ideju o sastavljanju tripartitine vlade s nestranačkim premijerom, no Zoran Milanović je nakon sastanka kazao kako to ne znači da su odbili Most, nego HDZ.

Sad je potez na HDZ-u, koji se formalno ne sastaje prije ponedjeljka, ali iz čijih se redova sinoć moglo čuti da su skloni prihvatiti prijedloge Mosta, odnosno pristati na ustupke koje oni budu tražili, samo kako bi mogli formirati vladu. S obzirom da je SDP odbio ponudu, HDZ može u ponedjeljak Mostu reći što god hoće, a Most onda još samo mora staviti na stol svoje zahtjeve za formiranje vlade u kojoj će biti »nestranački premijer«. Čak HDZ formalno može i reći da je za tripartitnu vladu, a s obzirom da ju je SDP odbio. U svakom slučaju, u HDZ-u su mišljenja da će surađivati s Mostom i formirati vlast, a činjenica da Most traži nestranačku osobu na čelu vlade sve je prihvatljivija HDZ-u. Čini se da je sazrijelo mišljenje da Tomislav Karamarko ne treba biti premijer.

»HDZ je spreman s ekipom mlađih ljudi, koji nemaju veze sa Sanaderom, i umjerenije su struje, voditi novu vladu zajedno s Mostom«, rekao nam je sinoć jedan član Predsjedništva HDZ-a, koji nas uvjerava da je Karamarko »spokojan« jer mu je glavni cilj dolazak HDZ-a na vlast.

Most je na zajedničkom sastanku s koalicijama predvođenima SDP-om i HDZ-om u zagrebačkom hotelu Esplanade prošli ponedjeljak predložio tripartitnu vladu kojoj bi na čelu bio nestranački premijer. Po tom prijedlogu, jedna od dviju velikih koalicija bi na dvije godine dala prvog potpredsjednika Vlade, a druga predsjednika Sabora, a nakon dvije godine dužnosnici bi se “zarotirali”. Most za sebe traži poziciju drugog potpredsjednika Vlade, a SDP-u i HDZ-u dali su tjedan dana da odgovore na ponudu.

Nakon što je u subotu Glavni odbor SDP-a odbio Mostov prijedlog o velikoj koaliciji, HDZ je priopćio kako su očekivali da će “antireformski SDP odbiti prijedlog Mosta”.

Glasnogovornik Mosta Nikola Grmoja rekao je u subotu da je SDP odbijanjem njihova prijedloga o nestranačkom premijeru i trojnoj vladi – odbio i Most, koji će mu do utorka dati šansu da se predmisli u slučaju da Mostov prijedlog prihvati HDZ.

„Mi ćemo sada pričekati odgovor HDZ-a i ako ta stranka zauzme stav poput SDP-a – onda neka te dvije stranke nađu modalitet za izlazak iz ove pat pozicije. A ako HDZ prihvati Mostove prijedloge, nastavit ćemo razgovore s njima s time da SDP najdalje do utorka, kada imamo Nacionalno vijeće, može promijeniti svoju odluku“, rekao je Grmoja.